Diari Oficial de la Generalitat Valenciana


Sumari del DOGV 4650, del 15-12-2003 (2003/13223)

ORDE de 4 de desembre de 2003, de la Conselleria d'Indústria, Comerç i Turisme, per la qual es regulen les ajudes en matèria de formació comercial en el marc del Fons Social Europeu per a l'exercici 2004.
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4650

Data del DOGV
:   15-12-2003

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/13831


Data del document
:   04-12-2003

Organisme emissor
:   Conselleria d'Indústria, Comerç i Turisme

Tipus de document
:   Ordre

Anàlisi jurídica

 Descriptors 

:   * treball femení
    * jove
    * formació professional
    * ajuda pública
    * suport econòmic
    * ajuda a les empreses
    * atur juvenil
    * atur de llarga duració
    * col·legi professional
    * societat sense fins de lucre
    * organització patronal

ORDE de 4 de desembre de 2003, de la Conselleria d'Indústria, Comerç i Turisme, per la qual es regulen les ajudes en matèria de formació comercial en el marc del Fons Social Europeu per a l'exercici 2004. [2003/13016]
  
La Llei de la Generalitat Valenciana 8/1986, de 29 de desembre, d'Ordenació del Comerç i Superfícies Comercials, dictada a l'empara de la competència exclusiva en matèria de comerç interior reconeguda per l'article 34.1.5 de l'Estatut d'Autonomia, en l'article 45 establix que la Generalitat, a través de la Conselleria d'Indústria, Comerç i Turisme fomentarà el perfeccionament de la formació dels comerciants, dels directius i dels empleats del sector de distribució de béns i serveis.
  
Per això, i en virtut de les facultats que m'atorguen l'article 35 de la Llei 5/1983, de 30 de desembre, del Govern Valencià, i l'article 47 del Text Refós de la Llei d'Hisenda Pública Valenciana,
  
ORDENE
  
Article 1. Objecte i àmbit
  
1. L'objecte de la present orde és establir el règim de la concessió d'ajudes en matèria de formació que incidisca en el sector de distribució de béns i servicis, per a les accions que s'indicaran, desenvolupades a la Comunitat Valenciana, d'acord amb les consignacions que a l'efecte establisca la Llei de Pressupostos de la Generalitat Valenciana per a l'exercici 2004.
  
2. El règim d'ajudes serà d'aplicació tal com es determina en els articles següents.
  
Article 2. Accions susceptibles de suport
  
1. Les ajudes es destinaran a la realització de les accions formatives que desenvoluparan algunes de les següents matèries, sense perjudici que, amb caràcter excepcional, puguen atendre's cursos d'especialització professional en activitats comercials:
  
- Direcció i administració de l'empresa comercial.
  
- Gestió de l'empresa comercial.
  
- Gestió del petit comerç especialitzat.
  
- Gestió i Organització de l'empresa familiar en el comerç.
  
- Gestió i tècniques de franquícies.
  
- Gerent del petit comerç.
  
- Gestió comptable del petit comerç.
  
- Gestió de punts de venda.
  
- Habilitats de negociació en el comerç.
  
- Joves emprenedors en el comerç.
  
- Màrqueting.
  
- Marxandatge.
  
- Qualitat aplicada al comerç, atenció al client.
  
- Les garanties dels productes en el comerç.
  
- Nous hàbits de consum.
  
- Investigació de mercat.
  
- Informàtica aplicada a la gestió comercial.
  
- Aplicacions informàtiques avançades de suport a la gestió comercial.
  
- Innovacions tecnològiques en el sector de la distribució.
  
- Gestió informatitzada del punt de venda.
  
- Comerç electrònic.
  
- Gestió de la informació en el comerç.
  
- Organització i gestió d'associacions de comerciants.
  
- Gerència en centres comercials urbans.
  
- Els centres comercials oberts.
  
- Equipaments comercials en l'entorn urbà.
  
- L'accessibilitat en els establiments comercials.
  
- La seguretat en els espais comercials urbans.
  
- Imatge de l'establiment comercial. Aparadorisme.
  
- Publicitat i promoció del punt de venda.
  
- Logística de la distribució.
  
- Gestió de compres i magatzems.
  
- Centrals de compres.
  
- Productes ecològics i distribució comercial, envasats.
  
- Comerç d'oci en entorns turístics i rurals.
  
- Comerç i medi ambient.
  
- Anglés comercial.
  
- Alemany comercial.
  
- Francés comercial.
  
I es destinaran a algunes de les accions següents:
  
a) Formació contínua: facilitar l'adaptació dels professionals, empresaris i empleats als canvis produïts en el sector de la distribució, sent la cofinançació, el 70 per cent del Fons Social Europeu i el 30 per cent de la Generalitat Valenciana.
  
b) Inserció d'aturats de llarga durada: aconseguir la inserció professional dels desocupats de llarga durada que estiguen un any, com a mínim, en situació de desocupació, o dels desocupats majors de 45 anys encara que estiguen en esta situació un període de temps menor, sent la cofinançació, el 65 per cent del Fons Social Europeu i el 35 per cent de la Generalitat Valenciana.
  
c) Inserció de joves: accés al sector de joves desocupats de fins a 30 anys, així com la igualtat d'oportunitats entre homes i dones, sent la cofinançació, el 65 per cent del Fons Social Europeu i el 35 per cent de la Generalitat Valenciana.
  
d) Fomentar l'activitat empresarial de les dones i el seu accés als llocs de decisió en el sector de la distribució comercial, sent la cofinançació, el 75 per cent del Fons Social Europeu i el 25 per cent de la Generalitat Valenciana.
  
e) Fomentar l'activitat laboral de les dones desocupades i el seu accés al sector de la distribució comercial, sent la cofinançació, el 75 per cent del Fons Social Europeu i el 25 per cent de la Generalitat Valenciana.
  
2. Les ajudes que s'establixen en la present orde es materialitzaran en la subvenció de les següents accions formatives:
  
a) La durada dels cursos que s'emparen en la present convocatòria s'establirà a partir de mòduls de 25 hores. El cost del mòdul es calcularà aplicant el coeficient 8 euros hora/alumne fins un màxim de 120 euros per hora.
  
Dins de l'horari del curs, es destinarà a formació mediambiental entre 3 i 15 hores, segons la seua durada.
  
b) Les entitats sol·licitants podran proposar la realització de cursos de durada superior als mòduls establits, mitjançant la unió de diversos mòduls.
  
c) Excepcionalment, també podran realitzar-se accions que promoguen experiències formatives d'ensenyament a distància i altres que permeten la realització d'activitats formatives de caràcter intensiu per a desocupats.
  
d) Així mateix i amb caràcter excepcional podran considerar-se aquelles accions formatives que, segons el criteri de la Direcció General de Comerç i Consum, per les pròpies característiques afavorisquen la no-concurrència dels mòduls establits. En particular, el dit criteri serà aplicable a la realització de cursos emparats per titulacions pròpies d'universitats valencianes, tipus màster, especialista, expert, etc. que podran incloure experiències acadèmiques o professionals a l'estranger, en estos casos podrà superar-se el cost del mòdul establit fins un màxim de 180 euro/hora, i també elevar-se el percentatge màxim establit en l'apartat f) del punt 3.
  
e) En altres accions d'ampla repercussió en el Sector de la Distribució Comercial, es podrà superar el cost del mòdul, així com modificar els conceptes i els percentatges màxims establits en el punt 3.
  
f) Per a les accions descrites en els apartats c), d) i e) els percentatges recollits en el punt 3 podran adaptar-se ales característiques de la mateixa.
  
g) Les excepcions previstes en els apartats c), d) i e) hauran de ser motivades en la resolució de concessió.
  
3. Els conceptes subvencionables i els percentatges màxims corresponents seran els següents:
  
Despeses de professorat
  
a) Professorat: 65 per cent.
  
Costos directes
  
b) Material didàctic: 25 per cent.
  
c) Lloguer de béns immobles: 10 per cent.
  
d) Lloguer d'equips informàtics i audiovisuals; estos últims quan es tracte de cursos d'idiomes: 10 per cent.
  
Costos indirectes
  
e) Publicitat: 20 per cent.
  
f) Direcció i coordinació: 10 per cent.
  
Despeses de desplaçament, allotjament i manutenció
  
g) Excepcionalment, només en els casos de cursos intensius per a desocupats: 40 per cent.
  
4. Excepte en el supòsit previst en l'apartat 2 e), la suma dels conceptes del pressupost definitivament proposat per l'entitat no podrà superar la quantitat resultant d'aplicar els mòduls previstos en els apartats 2 a) i 2 d) del present article.
  
Article 3. Beneficiaris de les ajudes
  
Podran ser beneficiaris d'ajudes les associacions de comerciants, els col·legis professionals i, en general, les entitats públiques i privades sense fi de lucre, amb seu a la Comunitat Valenciana.
  
Article 4. Presentació de sol·licituds i termini
  
1. Les sol·licituds per a l'obtenció de les ajudes regulades per la present orde hauran d'adreçar-se a la Direcció General de Comerç i Consum i es presentaran en l'imprés normalitzat als serveis territorials de Comerç corresponents o mitjançant qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds hauran d'anar acompanyades dels documents que a continuació s'indiquen:
  
a) Documentació acreditativa i identificadora del sol·licitant i del seu representant legal.
  
b) Documentació acreditativa que el sol·licitant està al corrent en les obligacions tributàries i davant la Seguretat Social, que a continuació s'assenyala, la vigència de la qual haurà d'estendre's fins a la data d'atorgament de la subvenció, en els termes establits en l'Orde de 30 de maig de 1996, de la Conselleria d'Economia i Hisenda:
  
- Alta, referida a l'exercici actual, o últim rebut de l'Impost sobre Activitats Econòmiques, completat amb una declaració responsable que no s'hi ha donat de baixa en la matrícula de l'esmentat impost. Quan el sol·licitant s'hi trobe exempt de l'esmentat impost acreditarà esta circumstància mitjançant declaració responsable.
  
- Certificat positiu de l'Agència Estatal de l'administració Tributària que acredite que el sol·licitant complix les obligacions tributàries a què fa referència l'article 13.1, b) a d) del Reial Decret 1.098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques. L'esmentat certificat podrà ser substituït per la declaració responsable de l'interessat que complix les circumstàncies assenyalades, acompanyada d'autorització a la Conselleria d'Indústria, Comerç i Turisme, perquè l'Agència Estatal d'Administració Tributària li cedisca la informació.
  
- Certificat acreditatiu que el sol·licitant està al corrent en el compliment de les seues obligacions amb la Seguretat Social.
  
- Certificat acreditatiu que el sol·licitant no té deutes de naturalesa tributària amb la Generalitat Valenciana. Este certificat podrà ser substituït per la declaració responsable de l'interessat que complix les circumstàncies assenyalades, acompanyada d'autorització a la Conselleria d'Indústria, Comerç i Turisme, perquè la Conselleria d'Economia, Hisenda i Ocupació li cedisca la informació.
  
c) Memòria explicativa de les característiques de l'acció formativa que s'ha de desenvolupar la qual inclourà almenys:
  
- Programa formatiu, col·lectiu al qual s'adreça, material didàctic, horari i calendari, localitat i domicili de realització del curs.
  
- Relació de professorat amb el seu curriculum vitae que necessàriament haurà de tenir titulació universitària o, alternativament i només per a determinats cursos d'especialització professional, acreditar experiència de com a mínim cinc anys en l'esmentada activitat, a través de les cotitzacions al règim corresponent de la Seguretat Social, i també alta en l'Impost sobre Activitats Econòmiques, en els casos que siga procedent.
  
- Pressupost detallat per partides.
  
d) Dades de domicialiació bancària segons model facilitat a l'efecte (fitxa de manteniment de tercers), llevat que s'hagen presentat amb anterioritat en la Conselleria d'Indústria, Comerç i Turisme i no hagen experimentat variació.
  
3. El termini de presentació de sol·licituds serà el comprés entre l'endemà de la publicació de la present orde en el Diari Oficial de la Generalitat Valenciana i el 15 de gener de 2004.
  
4. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb la present orde resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb la indicació que si no ho fa així, es considerarà que ha desistit de la seua petició.
  
5. Els sol·licitants podran executar els projectes a partir de l'1 de gener de 2004, una vegada presentada la sol·licitud, sense esperar que la concessió de l'ajuda es produïsca i sense que això prejutge la decisió que finalment s'hi adopte. No obstant això anterior, els cursos acollits a esta possibilitat no podran haver finalitzat amb anterioritat a la data de resolució de concessió de les ajudes.
  
Article 5. Criteris d'avaluació de les sol·licituds
  
1. Per a la concessió de les ajudes es valorarà:
  
a) Els factors que garantisquen la qualitat de la formació.
  
b) La trajectòria de l'entitat sol·licitant en convocatòries anteriors.
  
c) El programa formatiu.
  
d) El material didàctic.
  
e) El nivell del professorat.
  
f) Les pròpies característiques de l'activitat proposada i l'adequació a necessitats específiques de sectors o col·lectius concrets.
  
g) El foment de la participació en el curs d'alumnes de procedència estrangera i del col·lectiu de discapacitats, a fi de contribuir a la seua integració social i laboral.
  
2. En els cursos de formació a distància, la valoració es realitzarà d'acord amb les seues especials característiques.
  
Article 6. Resolució de la concessió d'ajudes
  
1. La Direcció General de Comerç i Consum podrà demanar al sol·licitant l'aportació addicional d'altres documents o dades aclaridors que estime necessaris per a resoldre la sol·licitud presentada.
  
2. Vista la proposta formulada per la Comissió de Suports a la Comercialització, el conseller d'Indústria, Comerç i Turisme dictarà resolució de concessió de l'ajuda, que fixarà expressament la quantia i incorporarà, si és el cas, les condicions, obligacions i determinacions accessòries a què haja d'ajustar-se el beneficiari.
  
3. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Es facilitarà l'aplicació informàtica SIDEC i les instruccions per a la informació i la publicitat dels cursos subvencionats.
  
4. Així mateix, podran establir-se terminis parcials perquè el beneficiari execute com a mínim un determinat percentatge del projecte i per a la justificació del compliment d'altres condicions.
  
5. El termini màxim per a resoldre les sol·licituds que es formulen per a la concessió de les ajudes que s'establixen en la present orde serà d'un mes, comptat des de la data de publicació de l'orde per mitjà de la qual es facen públiques les línies de crèdit i l'import global màxim destinat a la concessió de les ajudes previstes en la present disposició. Transcorregut el termini sense que s'hi haja dictat resolució, s'entendrà desestimada la sol·licitud de concessió de l'ajuda, en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
6. Les resolucions a què fan referència els paràgrafs anteriors esgoten la via administrativa i contra elles podrà interposar-se recurs contenciós administratiu davant el Tribunal Superior de Justícia de la Comunitat Valenciana, en el termini de 2 mesos comptadors des de l'endemà de la notificació de la resolució corresponent.
  
Article 7. Resolució d'incidències
  
L'òrgan competent per a la concessió de les ajudes previstes en la present orde resoldrà les incidències que es produïsquen amb posterioritat a la dita concessió, i en especial els supòsits de:
  
- Canvis d'ubicació.
  
- Pròrrogues per a l'execució del projecte i per al compliment de les condicions particulars de la concessió, amb caràcter excepcional.
  
- Canvis o modificacions justificades del projecte inicial.
  
- Pròrrogues del termini per a l'aportació de documents acreditatius de l'execució del projecte als efectes de liquidació de l'ajuda.
  
Article 8. Control de les accions
  
1. La Direcció General de Comerç i Consum realitzarà el control i el seguiment de les accions a través de les comprovacions que considere necessàries.
  
2. El beneficiari estarà obligat, quan així ho determine la corresponent resolució de concessió de l'ajuda, a comunicar a la Direcció General de Comerç i Consum el començament dels cursos, utilitzant l'aplicació informàtica SIDEC i a desenvolupar la imatge i la publicitat dels cursos.
  
3. El beneficiari estarà obligat a sotmetre's a les actuacions de control financer de la Intervenció General de la Generalitat Valenciana i, si és el cas, dels òrgans competents del Fons Social Europeu, amb relació a les subvencions o ajudes concedides.
  
Article 9. Liquidació de les ajudes
  
1. La liquidació de les ajudes s'efectuarà una vegada executat el projecte en la totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda.
  
2. La justificació de l'acció realitzada haurà de presentar-se en el termini d'un mes des de l'acabament, i en tot cas fins al 15 d'octubre de 2004, llevat que per circumstàncies concurrents s'establisca un termini diferent en la resolució de concessió de l'ajuda.
  
3. La justificació de les despeses es presentarà a través de l'aplicació informàtica SIDEC, que es lliurarà en els corresponents serveis territorials de Comerç, acompanyada de:
  
a) Factures i la resta de documents justificatius de la despesa efectivament realitzada, que hauran de ser independents per a cada un dels cursos i estar expedits d'acord amb la normativa vigent. En la justificació de les despeses del professorat hauran de constar, qualsevol que siga la modalitat de la contractació efectuada, les dades identificadores d'este, les hores impartides i l'import corresponent. Quan es tracte d'activitats portades a cap per corporacions locals, serà suficient a estos efectes la presentació dels corresponents certificats de contracció de la despesa expedits per l'interventor o el secretari de la corporació en els quals consten l'acord de reconeixement de l'obligació per l'òrgan competent i les dades anteriorment assenyalades. Les despeses pròpies de l'entitat organitzadora no podran superar el 10 per cent de l'ajuda.
  
b) Relació nominativa dels alumnes, amb fotocòpia del DNI, acompanyada dels documents justificatius de l'objectiu de l'article 2.1 al qual pertany cadascun, que seguidament s'indiquen:
  
- Formació contínua i foment de l'activitat empresarial de les dones i el seu accés als llocs de decisió en el sector de la distribució comercial: quan es tracte de professionals o empresaris autònoms, declaració censal d'alta en el cens d'obligats tributaris o alta en l'Impost d'Activitats Econòmiques i document de cotització a la Seguretat Social; quan es tracte d'empleats i treballadors per compte d'altri, contracte de treball, nòmina o document de cotització a la Seguretat Social.
  
- Inserció d'aturats de llarga durada i inserció de joves i foment de l'activitat laboral de dones desocupades: targeta de sol·licitud d'ocupació.
  
L'esmentada documentació estarà a la disposició de l'administració al començament del curs.
  
c) Acreditació, si és el cas, del compliment de les obligacions i condicions que s'hagueren establit en la resolució.
  
4. La Direcció General de Comerç i Consum, a la vista de la documentació aportada i també de les dades d'assistència al curs expedirà certificat de conformitat total o parcial amb els objectius del projecte aprovat, que servirà de base per a la liquidació de la subvenció concedida.
  
Article 10. Pagament anticipat de les ajudes
  
Podrà avançar-se el pagament de les ajudes previstes en la present orde, amb anterioritat a la realització del projecte en un 40% de l'import concedit, després de la presentació prèvia pel beneficiari d'aval bancari per la quantia anticipada, constituït d'acord amb la normativa vigent, als serveis territorials de la Conselleria d'Economia, Hisenda i Ocupació.
  
Article 11. Obligacions del beneficiari
  
1. L'entitat beneficiària no podrà contractar amb tercers la totalitat de les partides que conformen el contingut del curs.
  
2. Les despeses derivades de la realització d'accions formatives subvencionades d'acord amb el que s'ha disposat en la present orde seran objecte de registres comptables independents en la comptabilitat general de l'entitat organitzadora, la qual hi facilitarà l'accés del personal de la Direcció General de Comerç i Consum i de la Intervenció General de la Generalitat Valenciana quan hi siga requerida.
  
3. La publicitat i difusió dels programes haurà de fer-se de conformitat amb les normes que en el moment de l'aprovació s'indiquen. Hi haurà de constar necessàriament el patrocini del Fons Social Europeu i de la Conselleria d'Indústria, Comerç i Turisme.
  
4. El beneficiari haurà de comunicar, en qualsevol moment de la vigència de l'expedient, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 12. Minoració i resolució de les ajudes
  
1. L'alteració d'alguna de les característiques del projecte aprovat i també l'incompliment de condicions i terminis establits en la resolució, la justificació insuficient o defectuosa de les despeses efectivament realitzades i la concessió d'altres ajudes públiques o privades, amb posterioritat a la presentació de la sol·licitud si en el seu conjunt superen els límits establits, podrà originar-ne la minoració de la subvenció concedida. Així mateix, les dades d'assistència calculades d'acord amb la documentació aportada per l'entitat organitzadora i amb les visites d'inspecció que pogueren realitzar-se, quan no hi haja causa justificada, donaran lloc a la minoració de la subvenció inicialment concedida quan la quantitat resultant d'aplicar el mòdul de subvenció corresponent a cada alumne per la quantitat estimada com assistència mitjana al curs resultara inferior a les despeses efectivament justificades. No obstant això anterior, l'assistència d'alumnes als cursos programats podrà augmentar o disminuir fins un 15 per cent, sense que, per este motiu, resulte modificat l'import de la subvenció.
  
2. L'incompliment pel beneficiari de qualsevol dels requisits, les condicions i la resta de circumstàncies que originaren l'atorgament de la subvenció, la variació de la finalitat de l'actuació o la falta de justificació de la realització del projecte, donarà lloc a la incoació, per l'òrgan competent per a la concessió de les ajudes, del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
1. La concessió de les ajudes previstes en la present orde estarà condicionada a l'existència de crèdit adequat i suficient per a això en els pressupostos de la Generalitat Valenciana per a l'exercici 2004.
  
2. Tot complint el que s'ha previst en l'article 47.11 del Text Refós de la Llei d'Hisenda Pública i d'acord amb el que s'ha establit en la Llei de Pressupostos de la Generalitat Valenciana per a 2004, per mitjà d'orde de la Conselleria d'Indústria, Comerç i Turisme es faran públics les línies de crèdit i l'import global màxim destinat a la concessió de les ajudes previstes en la present disposició.
  
Segona
  
1. En el supòsit que els documents exigits que han d'acompanyar la sol·licitud de concessió d'ajudes ja els tinguera qualsevol òrgan de l'administració actuant, el sol·licitant podrà acollir-se al que s'ha establit en l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o la dependència on es presentaren o, si és el cas, s'emeteren, i que no hagen transcorregut més de cinc anys des de l'acabament del procediment al qual corresponguen.
  
2. En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què fa referència el document.
  
DISPOSICIONS FINALS
  
Primera
  
Es faculta el secretari autonòmic d'Indústria i Comerç per a dictar les disposicions i adoptar les mesures que considere oportunes per al desenvolupament i l'aplicació del que s'ha disposat en la present orde.
  
Segona
  
La present orde entrarà en vigor l'endemà al de la seua publicació en el Diari Oficial de la Generalitat Valenciana.
  
València, 4 de desembre de 2003
  
El conseller d'Indústria, Comerç i Turisme,
  
MIGUEL I. PERALTA VIÑES